**ҮНЭТ ЦААСНЫ ЗАХ ЗЭЭЛИЙН ТУХАЙ ХУУЛЬД НЭМЭЛТ ӨӨРЧЛӨЛТ ОРУУЛАХ ТУХАЙ ХУУЛИЙГ ХЭРЭГЖҮҮЛЭХТЭЙ ХОЛБОГДОН ГАРАХ ЗАРДЛЫН ТООЦОО**

**Засгийн газрын 2016 оны 59 дүгээр тогтоолын дөрөвдүгээр хавсралтаар баталсан** “Хууль тогтоомжийг хэрэгжүүлэхтэй холбогдон гарах зардлын тооцоог хийх аргачлал”-ын дагуу Үнэт цаасны зах зээлийн тухай хуульд нэмэлт, өөрчлөлт оруулах тухай **хуулийг хэрэгжүүлэх зардлын тооцоог хийлээ.**

Үнэт цаасны зах зээлийн тухай хуульд нэмэлт, өөрчлөлт оруулах тухай **хуулийн төслийн зорилт нь** хөрөнгийн зах зээлд шинээр бүтээгдэхүүн үйлчилгээг нэмэгдүүлэх, биржийн болон биржийн бус зах зээлийн харилцааг ялгаатайгаар тогтоох, үнэт цаасны арилжааны төлбөр тооцооны системд олон улсын төлбөрийн эсрэг нийлүүлэлтийн зарчмыг нэвтрүүлэхтэй холбогдсон эрх зүйн үндсийг тогтоож, зохицуулагч байгууллага, дэд бүтцийн байгууллага, мэргэжлийн байгууллага, өөрийгөө зохицуулах байгууллага, үнэт цаас гаргагчдын эрх үүрэг, хариуцлагыг сайжруулан, тэдгээрийн хооронд үүсэх харилцааг зохицуулах **болно. Энэхүү тооцоололд хөрөнгийн зах зээлийн дэд бүтцийн байгууллага, үнэт цаасны компани, хөрөнгө оруулагчид хуулийн харилцаанд оролцогч иргэн, хуулийн этгээд болон татварын албаны зардлыг тооцсон болно.**

**Нэг. Хуулийн этгээдийн зардлыг тооцох**

Хуулийн этгээдийн зардлыг Аргачлалд зааснаар дараах байдлаар тооцов. Үүнд:

**1.1.хуулийн этгээдийн гүйцэтгэх үүргийг тогтоох**

Хуулийн төсөлд заасны дагуу хуулийн этгээд буюу үнэт цаасны компани нь дараах чиг үүргийг хэрэгжүүлнэ:

* Клирингийн гишүүн нь төлбөр тооцоог дараа төлбөрт горимоор гүйцэтгэхтэй холбоотойгоор үнэт цаасны арилжаанд оролцохдоо харилцагчдын захиалгын 30 хувийг барьцаа хэлбэрээр клирингийн төвд шилжүүлнэ;
* Клирингийн гишүүд нь төлбөрийн баталгааны санд улирал бүр хураамж төлнө.

**1.2.зардлыг тооцох**

Зардлыг тооцохдоо үнэт цаасны компаниудын 2021 онд хөрөнгийн биржээр дамжуулан хийсэн арилжааны дүнгийн үзүүлэлтэд үндэслэж хийсэн. Клирингийн гишүүний үнэт цаасны арилжаанд оролцох барьцааг тооцох ажилтны сарын дундаж зардлыг 1 000 000 төгрөг байна гэж төсөөлөв. Ажиллах хугацааг энэ аргачлалын “хуулийн этгээдийн үйл ажиллагааны гүйцэтгэлийн хугацааг тооцох загвар”-т заасны дагуу дор үзүүлсэн хүснэгтээр тооцон үзэхэд дараах байдалтай байна:

|  |  |  |  |  |
| --- | --- | --- | --- | --- |
| **№** | **Ерөнхий үйл ажиллагаа** | **Гүйцэтгэх хугацаа (минут)** | | |
| **Энгийн** | **Дунд** | **Бүрэн** |
| 1 | Клирингийн гишүүний үүрэгтэй танилцах, судлах | 10.0 | 12.0 | 15.0 |
| 2 | Харилцагчтай байгуулах гэрээний төсөл боловсруулах | 10.0 | 12.0 | 15.0 |
| 3 | Үнэт цаасны мөнгөн хөрөнгийн болон үнэт цаасны номинал дансны системийн шаардлагыг тодорхойлох | 60.0 | 72.0 | 90.0 |
| 4 | Үнэт цаасны компаниудын систем дээрх хөгжүүлэлт | 60.0 | 72.0 | 90.0 |
| 5 | Мэдээлэл, өгөгдөхүүнийг боловсруулах | 30.0 | 36.0 | 45.0 |
| 6 | Алдааг засах | 30.0 | 36.0 | 45.0 |
| 7 | Тоо баримтыг боловсруулах | 10.0 | 12.0 | 15.0 |
| 8 | Мэдээлэл шилжүүлэх болон нийтлүүлэх | 10.0 | 12.0 | 15.0 |
| 9 | Дотоод хуралдаан (зөвлөгөөн) | - | - | - |
| 10 | Бусадтай хамтран хийх хуралдаан (зөвлөгөөн) | - | - | - |
| 11 | Мөнгө шилжүүлэх үүрэг хэрэгжүүлэх | 10.0 | 12.0 | 15.0 |
| 12 | Олшруулах, архивлах, тараах | 5.0 | 6.0 | 7.5 |
| 13 | Төрийн захиргааны байгууллагаас шалгах | 5.0 | 6.0 | 7.5 |
| 14 | Төрийн захиргааны байгууллагын шалгалтын дүнгээс үүдэлтэй засвар, өөрчлөлт | - | - | - |
| 15 | Холбогдох байгууллагатай харилцахад хүндрэл үүссэнээс үүдэн мэдээлэл нэмж цуглуулах | - | - | - |
| 16 | Сургалт, давтан сургалтын арга хэмжээнүүд | - | - | - |
|  | **Нийт** | **240.0** | **288.0** | **360.0** |

Сард 168 ажлын цаг, улиралд 504 ажлын цаг байна гэж үзэж (тайланг улиралд нэг удаа татварын албанд хүргүүлнэ), холбогдох тооцоог хийв.

Ажлын хөлс нэг цагт = 1 000 000/168 = 5 952.4 төгрөг

Зардал (тус бүрийн)=Хугацаа × Ажлын хөлс = 5 952.4 \*4 цаг = 23 809.5 төгрөг болно.

**1.3.тоон үзүүлэлтийг тооцох**

Тоон үзүүлэлт = тохиолдлын тоо \* давтамжийн тоо

Тохиолдлын тоо = 66 (клирингийн тооцоолол) \* 4 (улирал бүр) = 264

**1.4.нийт зардлыг тооцох**

Нийт зардал = зардал \* тоон үзүүлэлт = 23 809.52 төгрөг \* 264 = 6 285 713.2 *төгрөг (жилд)*

***Хууль хэрэгжиж эхэлснээр үнэт цаасны клирингийн төв нь үнэт цаасны компаниудын арилжааг арилжаа тус бүрээр бус цэвэршүүлсэн дүнгээр хийх тул арилжааны тоо болон шимтгэлийн зардал буурах ач холбогдолтой.***

**1.5.хялбарчлах боломж**

Үнэт цаасны зах зээлийн тухай хуульд нэмэлт, өөрчлөлт оруулах төсөлтэй холбоотойгоор хуулийн этгээдийн зардлыг бууруулах боломжийг Аргачлалд заасны дагуу дараах шалгууруудаар тодорхойлж үзлээ. Үүнд:

* **хамрагдах хуулийн этгээдийн тоог багасгах боломж байгаа эсэх**: Хөрөнгийн зах зээлийн төлбөр тооцооны системд олон улсын төлбөрийн эсрэг нийлүүлэлт/ дараа төлбөрт горимд шилжихтэй холбоотойгоор клирингийн төв болон түүний гишүүн байгууллагуудыг үүсгэнэ. Ингэснээр хөрөнгө оруулагчдын үнэт цаасны арилжаанд оролцох шат дамжлага болон зардал шимтгэл буурах өндөр ач холбогдолтой тул хамрагдах үнэт цаасны компаниуд буюу хуулийн этгээдийн тоог бууруулах боломжгүй юм;
* **мэдээллийн агуулга, давтамжийг багасгах боломж байгаа эсэх:** Хөрөнгийн биржийн арилжаа нь өдөр бүр 10:00-13:00 цагийн хооронд явагдах бөгөөд хөрөнгө оруулагчид тэр хэрээр өдөр бүр арилжаанд оролцох, нөгөө талаас үнэт цаасны компаниуд болон дэд бүтцийн байгууллагууд арилжааны тасралтгүй найдвартай байдлыг ханган ажиллах үндсэн үүргүүдийг хүлээдэг. Иймд арилжааны тохиолдол бүрд боловсруулах мэдээллийн агуулдаг болон давтамжийг бууруулах боломжгүй боловч мэдээллийг бэлтгэх системийг автоматжуулснаар хуулийн этгээдийн зардлыг хэмнэх бүрэн боломжтой юм;
* **шинээр үүсэх үүргийг урьд байсан үүрэгтэй нэгтгэж болох эсэх**:хуулийн этгээдэд шинээр хүлээх үүргийг 100 хувь автоматжуулах боломжтой бөгөөд үнэт цаасны компанийн зүгээс харилцагчдын эрсдэлийг үнэлэх ажлыг урьд өмнө гүйцэтгэж байсан үүрэгтэй нэгтгэх боломжтой юм;
* **мэдээллийг цахимаар хүргүүлэх боломжтой эсэх:** Хуулийн этгээдийн бэлтгэх мэдээлэл болон мэдээлэл солилцох үйл ажиллагаа бүгд цахимаар гүйцэтгэгдэх болно;
* **мэдээлэл хүргүүлэх байгууллагын тоог багасгах боломжтой эсэх:** Мэдээлэл хүргүүлэх байгууллагын тоо нь төрийн зохицуулагч байгууллага болон Санхүүгийн зохицуулах хороо болон дэд бүтцийн 3 байгууллага тул багасгах боломжгүй;
* **нэг цэгийн үйлчилгээ бий болгох боломжтой эсэх:** Харилцагчид болон дэд бүтцийн байгууллагуудтай цахимаар мэдээлэл солилцох, хүргэх тул нэг цэгийн үйлчилгээ бий болгох шаардлагагүй.

**1.6.нэмэлт зардлыг тооцох**

Хууль хэрэгжиж эхэлснээр үнэт цаасны клирингийн төв нь үнэт цаасны компаниудын арилжааг арилжаа тус бүрээр бус цэвэршүүлсэн дүнгээр хийх тул арилжааны тоо болон шимтгэлийн зардал буурах ач холбогдолтой.

**Хоёр. Иргэний зардлыг тооцох**

Үнэт цаасны зах зээлийн тухай хуульд нэмэлт, өөрчлөлт оруулах хуулийг хэрэгжүүлэхтэй холбоотойгоор иргэний зардал гарахгүй бөгөөд арилжаанд оролцох шат дамжлага, шимтгэл улам бүр буурна.

**2.1.иргэний гүйцэтгэх үүргийг тогтоох**

Үнэт цаасны зах зээлийн тухай хуульд нэмэлт, өөрчлөлт оруулах хуулийн дагуу хувь хүн дараах үүргийг гүйцэтгэнэ:

* үнэт цаасны компаниудтай харилцагчийн гэрээ анхлан байгуулахдаа харилцагчийн эрсдэлийг үнэлүүлэх зорилгоор өөрийн банкны дансны хуулгыг хүргүүлнэ.

**2.2.цаг хугацаа болон гарч болох зардлыг тооцох**

Зардлыг тооцохдоо иргэдийн үнэт цаасны компанитай харилцахад үүсдэг харилцаанд үндэслэж хийсэн бөгөөд дараах хугацааг зарцуулна гэж төсөөлөв.

|  |  |  |  |  |
| --- | --- | --- | --- | --- |
| № | Ерөнхий стандарт үйл ажиллагаа | Гүйцэтгэх хугацаа (минут) | | |
| Энгийн | Дунд | Бүрэн |
| 1 | Үнэт цаасны компанийн гэрээтэй танилцах | 10.0 | 12.0 | 15.0 |
| 2 | Мэргэжлийн зөвлөгөө авах (холбогдох газраас) | - | - | - |
| 3 | Маягт, өргөдөл, гэрээ бөглөх | 10.0 | 15.0 | 20.0 |
| 4 | Мэдээллээ холбогдох газарт илгээх | 1.0 | 1.2 | 1.5 |
| 5 | Төлбөр хийх | 1.0 | 1.2 | 1.5 |
|  | Нийт | 22.0 | 29.4 | 38 |

**2.3.тоон үзүүлэлтийг тооцох;**

Тоон үзүүлэлт=Тохиолдлын тоо × Давтамжийн тоо

1 = 1 (гэрээ хийх тоо) × 1 (давтамж)

**2.4.нийт дүнг тооцож гаргах;**

Ачаалал=Цаг хугацаа × Тоон үзүүлэлт

0,3 цаг = 0,3 цаг × 1 гэрээ

Нийт зардал= ачаалал × зардал = 0,3 \* 5 952.4 (цагийн хөлсний өмнөх жишгийг баримтлав) = 1 785.7 төгрөг

**2.5.хялбарчлах боломжийг шалгах**

Хувь хүний гаргах зардлыг бууруулах боломжийг Аргачлалд заасны дагуу дараах шалгуураар тодорхойлов. Үүнд:

* **хамрагдах иргэний тоог багасгах боломж байгаа эсэх:** хөрөнгийн зах зээл нь хөрөнгө оруулагчдын хүсэл, сонирхол дээр тулгуурлан явагддаг тул хуулийн хэрэгжилтэд хамрагдах иргэдийн тоог зохицуулах, бууруулах боломжгүй юм;
* **мэдээллийн агуулга, давтамжийг багасгах боломж байгаа эсэх:** Үнэт цаасны зах зээлийн тухай хуульд нэмэлт, өөрчлөлт оруулах тухай хууль хэрэгжиж эхэлснээр үнэт цаасны компаниудын төлбөр тооцооны системийг автоматжуулах үйл ажиллагаа явагдан мэдээллийн давтамжийг автоматжуулах багасгах боломжтой юм;
* **шинээр үүсэх үүргийг урьд байсан үүрэгтэй нэгтгэж болох эсэх:** шинээр үүсгэх үүрэг нь урьд байсан үүргийг улам хялбаршуулсан тул нэгтгэх нь зохисгүй юм;
* **мэдээллийг цахимаар хүргүүлэх боломжтой эсэх:** Үнэт цаасны зах зээлийн тухай хуульд нэмэлт, өөрчлөлт оруулах тухай хууль хэрэгжиж эхэлснээр үнэт цаасны компаниудын үйлчилгээ, үйл ажиллагаа автомат системээр явагдан мэдээллийг цахимаар хүргүүлэх боломжтой юм;

**2.6.нэмэлт зардлыг тооцох**

Хууль хэрэгжиж эхэлснээр хөрөнгийн зах зээлийн арилжаанд оролцох шат, дамжлага, зардал буурна.

**Гурав. Төрийн байгууллагын зардлыг тооцох**

Төрийн өмчит хөрөнгийн зах зээлийн дэд бүтцийн байгууллагууд хуулийн дагуу зохих өөрчлөлтийг одоо байгаа нөөц бололцооны хүрээнд зохицуулан ажиллах ба нэмэлт зардал гарахгүй болно.

**3.1.байгууллагын гүйцэтгэх үүрэг буюу ажил, үйлчилгээг тодорхойлох:**

Монголын үнэт цаасны клирингийн төв ХХК болон Үнэт цаасны төвлөрсөн хадгаламжийн төв ХХК-иуд нь хууль хэрэгжүүлэхтэй холбогдуулж дараах чиг үүргийг хэрэгжүүлнэ:

* Монголын үнэт цаасны клирингийн төв ХХК нь үнэт цаасны клирингийн төв болж үнэт цаасны клирингийн гишүүн байгууллагын клирингийг цэвэршүүлсэн дүнгээр тооцоолно.
* Үнэт цаасны төвлөрсөн хадгаламжийн төв компани нь үнэт цаасны төлбөрийн эсрэг нийлүүлэлтийг гүйцэтгэнэ.

**3.2.ажил, үйлчилгээг гүйцэтгэх хүний нөөцийг тодорхойлох**

Одоогийн байдлаар байдлаар Үнэт цаасны төвлөрсөн хадгаламжийн төв ХХК дээр 39 ажилчид, Монголын үнэт цаасны клирингийн төв ХХК дээр 13 ажилчид байгаа үнэт цаасны төлбөр тооцооны үйл ажиллагааг эрхлэн ажиллаж байна. Энэхүү мэдээлэлд үндэслэн хуулийг хэрэгжүүлэх хүний нөөцийн хэрэгцээг тодорхойлсон болно.

Хуулийн төсөлд Монголын үнэт цаасны клирингийн төв ХХК нь клирингийн гишүүдийн эрсдэлийг удирдах зорилгоор төлбөрийн баталгааны сан байгуулан түүнийг удирдахаар тусгасан бөгөөд сангийн удирдлагыг хэрэгжүүлэх зорилгоор төлбөрийн баталгааны сангийн удирдах хороог холбогдох байгууллагуудын төлөөллүүдийг оролцуулан 9 хүний бүрэлдэхүүнтэйгээр зохион байгуулах юм.

**3.3.гарах зардлыг урьдчилан тооцох;**

Эдгээр дэд бүтцийн байгууллагууд хуулийг хэрэгжүүлэхдээ хүний нөөцийн дотоод зохион байгуулалт хийж, бусад материаллаг зардлыг нэмэхгүй одоогийн хэмжээнд барьж ажиллах боломжтой.

**3.4.зардлыг нэгтгэн тооцох**

Нийт зардал = (хүний нөөцийн зардал + бусад зардал) × хүний нөөцийн хэрэгцээ = 6 285 713.2төгрөг+1 785.7 төгрөг төгрөг = 6 287 498.9 төгрөг.

**3.5.хувилбарыг нягталж, үр дүнг танилцуулах**

Хөрөнгийн зах зээлийн дэд бүтцийн системд олон улсын төлбөрийн эсрэг нийлүүлэлтийн зарчмыг нэвтрүүлэх, үүнтэй холбогдох харилцааны зохицуулалтыг тусгасан. Үүнээс үүдэн Үнэт цаасны зах зээлийн тухай хуульд нэмэлт, өөрчлөлт оруулах тухай хуулийг хэрэгжүүлэх, дагаж мөрдөх зардал одоогийн хэмжээнээс буурна.